Зь лістападу значна падскочылі кошты за газ і электрычнасьць. З кастрычніка рэзка падвысілася квартплата, і асабліва аплата за ацяпленьне. Экспэрты Міністэрства эканомікі сьцьвярджаюць, што ўлета 2002 году беларусы аплочвалі камунальныя паслугі толькі на 36 адсоткаў ад сабекошту, але меркавалася, што да канца году гэтая доля ўзрасьце да 40%. А лістападаўскае падвышэньне тарыфаў на газ і электрычнасьць не было заплянаваным. Тлумачыцца яно ростам цэнаў за газ, які Беларусь купляе ў Расеі. Калі раней тысяча кубамэтраў газу каштавала прыкладна 24 даляры, то цяпер цана падскочыла да амаль 40 даляраў за тысячу кубічных мэтраў. Таму за газ спажыўцы будуць плаціць прыкладна ўдвая больш.